Oʻzbekiston Respublikasi Vazirlar Mahkamasi huzuridagi Milliy antidoping agentligi toʻgʻrisidagi nizomga oʻzgartirish va qoʻshimchalar kiritish haqida
(resolution, 2021-04-27)

Oʻzbekiston Respublikasi Prezidentining “Oʻzbekiston Respublikasi Vazirlar Mahkamasi huzuridagi Milliy antidoping agentligi faoliyatini yanada takomillashtirish chora-tadbirlari toʻgʻrisida” 2021-yil 6-apreldagi PQ-5057-son qaroriga muvofiq, shuningdek, Oʻzbekiston Respublikasi Vazirlar Mahkamasi huzuridagi Milliy antidoping agentligining faoliyatini yanada takomillashtirish maqsadida Vazirlar Mahkamasi qaror qiladi: 1. Vazirlar Mahkamasining 2018-yil 23-fevraldagi 141-son qarori bilan tasdiqlangan Oʻzbekiston Respublikasi Vazirlar Mahkamasi huzuridagi Milliy antidoping agentligi toʻgʻrisidagi nizomga (Oʻzbekiston Respublikasi QT, 2018-y., 2-son, 48-modda) ilovaga muvofiq oʻzgartirish va qoʻshimchalar kiritilsin. 2. Oʻzbekiston Respublikasi Vazirlar Mahkamasi huzuridagi Milliy antidoping agentligi Turizm va sport vazirligining Toshkent shahri, A. Qodiriy koʻchasi, 2-uyda joylashgan binosi bir qismiga (binoning 12-qavati) tekin foydalanish huquqi asosida joylashtirilsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — turizm va sport vaziri A.A. Abduxakimov va Oʻzbekiston Respublikasi Vazirlar Mahkamasi huzuridagi Milliy antidoping agentligi bosh direktori N.B. Tursunov zimmasiga yuklansin. 1. 9-band quyidagi tahrirda bayon etilsin: “9. Agentlikning rasmiy nomi: a) davlat tilida: toʻliq — Oʻzbekiston Respublikasi Vazirlar Mahkamasi huzuridagi Milliy antidoping agentligi, qisqartirilgan — Oʼzbekiston Milliy antidoping agentligi (OʻzMADA); b) ingliz tilida: toʻliq — The National Anti-Doping Agency under the Cabinet of Ministers of the Republic of Uzbekistan, qisqartirilgan — Uzbekistan National Anti-Doping Agency (UzNADA); v) rus tilida: toʻliq — Natsionalnoye antidopingovoye agentstvo pri Kabinete Ministrov Respubliki Uzbekistan, qisqartirilgan — Natsionalnoye antidopingovoye agentstvo Uzbekistana (UzNADA)”. 2. 14-bandda: a) oʻn beshinchi xatboshi quyidagi tahrirda bayon etilsin: “Terapevtik istisno, Axloq va Apellatsiya boʻyicha komissiyalar faoliyatini muvofiqlashtirish”; b) oʻn sakkizinchi xatboshi quyidagi tahrirda bayon etilsin: “Agentlik xodimlari va Agentlik huzuridagi komissiyalar aʼzolarini tayyorlash va ularning malakasini oshirishni tizimli tashkil etish”; v) yigirma uchinchi xatboshidagi “Agentlik rahbarlari va xodimlarining” soʻzlari “Agentlik rahbarlari, xodimlari va Agentlik huzuridagi komissiyalar aʼzolarining” soʻzlari bilan almashtirilsin. 3. 15-bandning oʻn ikkinchi xatboshisi quyidagi tahrirda bayon etilsin: “Terapevtik istisno, Axloq va Apellatsiya boʻyicha komissiyalar faoliyatini muvofiqlashtirish;”. 4. Quyidagi mazmundagi 181-band qoʻshilsin: “181. Agentlik bosh direktori maqomi, mehnatga haq toʻlash, moddiy ragʻbatlantirish va tibbiy xizmat koʻrsatish shartlariga koʻra vazirning birinchi oʻrinbosariga tenglashtiriladi”. 5. 23-bandda: a) ikkinchi va uchinchi xatboshilar quyidagi tahrirda bayon etilsin: “taqiqlangan moddalardan foydalanish borasida sportchilarning ariza va hujjatlarini oʻrganib, xulosa chiqarish bilan shugʻullanadigan Terapevtik istisno boʻyicha komissiya; antidoping qoidalari buzilishi holatlarini oʻrganib, qaror chiqarish bilan shugʻullanadigan Axloq boʻyicha komissiya”; b) quyidagi mazmundagi toʻrtinchi xatboshi qoʻshilsin: “Terapevtik istisno boʻyicha komissiya xulosasi va Axloq boʻyicha komissiya qaroridan norozi tomonning arizasini oʻrganib, qaror chiqarish bilan shugʻullanadigan Apellatsiya boʻyicha komissiya”. 6. 24-band quyidagi tahrirda bayon etilsin: “24. Komissiyalar aʼzolari zarurat boʻlganda ishga jalb etiladi”. 7. Quyidagi mazmundagi 331-band qoʻshilsin: “331. Doping-test oʻtkazish uchun maxsus toʻplamlarning yaroqlilik muddati qisqaligi va ularning yagona ishlab chiqaruvchisi tomonidan eng kam xarid qilishning cheklangan hajmi belgilanishi sababli Oʻzbekiston Respublikasi Davlat budjeti mablagʻlari hisobidan xarid qilingan maxsus toʻplamlarning rejali doping-test oʻtkazishdan tashqari yaroqli qoldiq qismi shartnoma asosida doping-test oʻtkazish pullik xizmatini koʻrsatish uchun ishlatiladi. Bunda doping-test oʻtkazish pullik xizmati koʻrsatishdan tushgan mablagʻlar quyidagi maqsadlar uchun foydalaniladi: Agentlik huzuridagi komissiya aʼzolarining ish haqini toʻlash; doping-test oʻtkazish uchun maxsus toʻplamlarni xarid qilish; mavjud kreditorlik qarzlarni toʻlash; Agentlik moddiy-texnika bazasini mustahkamlash va xodimlarni moddiy ragʻbatlantirish tadbirlari; qonunchilik hujjatlari bilan taqiqlanmagan boshqa maqsadlar uchun”.